b'\n_START_ARTICLE_\nSAAB 9-5\n_START_PARAGRAPH_\nSAAB 9-5 \xe2\x80\x93 \xc5\xa1ved\xc5\xb3 automobili\xc5\xb3 gamintojo SAAB flagmanas.\n_START_SECTION_\nIstorija\n_START_PARAGRAPH_\nDe\xc5\xa1imtajame pra\xc4\x97jusiojo am\xc5\xbeiaus de\xc5\xa1imtmetyje tapo ai\xc5\xa1ku, kad pagrindinis kompanijos automobilis \xe2\x80\x93 SAAB 9000 morali\xc5\xa1kai ir techni\xc5\xa1kai paseno. Tod\xc4\x97l dar 1993-i\xc5\xb3 met\xc5\xb3 vasaryje buvo prad\xc4\x97tas naujas projektas. \xe2\x80\x9eProjekt\xc4\x85 640\xe2\x80\x9c \xe2\x80\x93 taip jis vadinosi \xe2\x80\x93 vyst\xc4\x97 7-i kompanijos dizaineriai, i\xc5\xa1 j\xc5\xb3 buvo pasirinktas Tonio Catignani suprojektuotas variantas, kurio detalizavimas u\xc5\xbetruko daugiau nei trejus metus. Naujieji SAAB dalininkai (koncernas General Motors) kaip b\xc5\xabsimojo automobilio pagrind\xc4\x85 \xe2\x80\x9e\xc4\xafpir\xc5\xa1o\xe2\x80\x9c savo naujaj\xc4\x85 platform\xc4\x85 GM2900 (bendr\xc4\x85 su OPEL Vectra B), \xc5\xbeinoma, su kuria i\xc5\xa1 esm\xc4\x97s padirb\xc4\x97jo SAAB in\xc5\xbeinieriai. Rezultat\xc4\x85 pirmieji i\xc5\xa1vydo 1997-\xc5\xb3j\xc5\xb3 met\xc5\xb3 \xc5\xbdenevos salono lankytojai. Pirk\xc4\x97jams 9-5 (tikrasis \xc5\xbeym\xc4\x97jimas 9\xe2\x81\xb5)tapo prieinamas nuo t\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo m\xc4\x97n. Automobiliai surenkami \xc5\xa0vedijos mieste Trollhattan.\n_START_SECTION_\nSavyb\xc4\x97s\n_START_PARAGRAPH_\nMY1998 (MY \xe2\x80\x93 modelio metai, SAAB tradici\xc5\xa1kai jie prasideda nuo ankstesni\xc5\xb3j\xc5\xb3 met\xc5\xb3 rugs\xc4\x97jo m\xc4\x97n.) buvo gaminamas tik sedano k\xc4\x97bulu, \xc4\xaf j\xc4\xaf montavo tik 2,0t ir 2,3t litr\xc5\xb3 naujus \xc5\xbeemo sl\xc4\x97gio turbovariklius LPT (Low Pressure Turbo), gavusius B205 ir B235 indeksus ir kuri\xc5\xb3 valdymui buvo \xc4\xafdiegta viena pa\xc5\xbeangiausi\xc5\xb3 to meto sistem\xc5\xb3 \xe2\x80\x93 Trionic 7. Tai \xe2\x80\x93 32-j\xc5\xb3 bit\xc5\xb3 mikroprocesorius, kas sekund\xc4\x99 atliekantis 2 mln. operacij\xc5\xb3 ir kontroliuojantis degim\xc4\x85, turbinos sl\xc4\x97g\xc4\xaf bei \xc4\xafpur\xc5\xa1kim\xc4\x85. Be to, kiekvieno takto pabaigoje kompiuteris tikrina, ar degusis mi\xc5\xa1inys sudeg\xc4\x97 visi\xc5\xa1kai ir, jei yra b\xc5\xabtina, atitinkamai koreguoja variklio darb\xc4\x85. Rezultatas \xe2\x80\x93 ner\xc4\x97g\xc4\x97tai ma\xc5\xbeas kenksming\xc5\xb3j\xc5\xb3 daleli\xc5\xb3 kiekis i\xc5\xa1metimo dujose. Taip pat, prakti\xc5\xa1kai buvo likviduota tokia vis\xc5\xb3 turbinini\xc5\xb3 varikli\xc5\xb3 ypatyb\xc4\x97 kaip \xe2\x80\x9eturbolagas\xe2\x80\x9c._NEWLINE_Pa\xc5\xbeym\xc4\x97tina, kad visi SAAB 9-5 varikliai (i\xc5\xa1 j\xc5\xb3 \xe2\x80\x93 ir v\xc4\x97lesnieji) yra turbininiai. Tradici\xc5\xa1kai naudojamos dviej\xc5\xb3 gamintoj\xc5\xb3: Garrett ir Mitsubishi turbinos. Pirmoji montuojama prakti\xc5\xa1kai visuose varikliuose, skiriasi tik did\xc5\xbeiausias sl\xc4\x97gis. Antroji, auk\xc5\xa1to sl\xc4\x97gio \xe2\x80\x93 tik \xc4\xaf v\xc4\x97liau atsiradus\xc4\xaf Aero komplektacijos automobil\xc4\xaf._NEWLINE_Naujiesiems varikliams buvo modernizuotos ir mechanines pavar\xc5\xb3 perjungimo d\xc4\x97\xc5\xbees, pakeitus jose perdavimo santyki\xc5\xb3 skai\xc4\x8dius. Automatin\xc4\x97ms (AT) buvo pasirinktas kitas tiek\xc4\x97jas \xe2\x80\x93 japon\xc5\xb3 gamintojas Aisin Warner (SAAB 9000-se buvo ZF) su visai kitokia valdymo schema, taip pat \xc4\xafdiegus papildomus re\xc5\xbeimus: \xc5\xbeiemin\xc4\xaf ir sportin\xc4\xaf, 4-i\xc5\xb3 pavar\xc5\xb3._NEWLINE_9-5 \xe2\x80\x93 vienas saugiausi\xc5\xb3 to meto automobili\xc5\xb3. Saugiausias visomis prasm\xc4\x97mis: aktyvi\xc4\x85ja, pasyvi\xc4\x85ja bei kriminogenine. Toks jis i\xc5\xa1lieka ir iki \xc5\xa1iol. Viena i\xc5\xa1 naujovi\xc5\xb3 \xe2\x80\x93 aktyvioji priekini\xc5\xb3 s\xc4\x97dyni\xc5\xb3 atlo\xc5\xa1\xc5\xb3 sistema SAHR. Kiti pasyviojo saugumo elementai: sm\xc5\xabgio energij\xc4\x85 sugerian\xc4\x8dios zonos priekyje, apsauga nuo sm\xc5\xabgio gale, sijos duryse, speciali statrams\xc4\x8di\xc5\xb3 konstrukcija, apsauganti nuo \xc5\xa1onini\xc5\xb3 sm\xc5\xabgi\xc5\xb3, keturios saugos pagalv\xc4\x97s, sm\xc5\xabgiams atspar\xc5\xabs bamperiai (iki 8-i\xc5\xb3 km/val.). I\xc5\xa1 aktyvi\xc5\xb3j\xc5\xb3 element\xc5\xb3 - ABS su EBD. Daugkartiniai crash testai tik patvirtindavo auk\xc5\xa1\xc4\x8diausius saugumo \xc4\xafvertinimo pa\xc5\xbeymius._NEWLINE_K\xc4\x97bulo linijos i\xc5\xa1saugojo tipi\xc5\xa1kus SAAB \xe2\x80\x9e\xc5\xa1iaurieti\xc5\xa1ko\xe2\x80\x9c dizaino elementus, tuo pa\xc4\x8diu buvo pasiektas puikus frontalinio oro pasiprie\xc5\xa1inimo koeficietas Cx=0,29 (v\xc4\x97lesniajame 9-5 Wagon \xe2\x80\x93 0,31).\n_START_SECTION_\nNaujoji 9-5 karta\n_START_PARAGRAPH_\n2009 m. rugs\xc4\x97jo m\xc4\x97n. Frankfurto International Auto Show pristatytas ilgai lauktas naujasis 9-5. Kaip ir buvo anks\xc4\x8diau skelbta, sukonstruotas GM platformos Epsilon II pagrindu. Rinkoje laukiamas nuo 2010 m. vasaros, o universalo versija \xe2\x80\x93 2011 m. prad\xc5\xbeioje. Numatomos komplektacijos: Linear, Vector ir Aero.'